जयद्रथ को बंधन से मुक्त कर दिया गया तथा उसे दासभाव से भी मुक्त कर दिया। युधिष्ठिर के ऐसा कहने पर जयद्रथ बहुत लज्जित हुआ, वह चुपचाप नीचा मुँह किए चला गया। पाण्डवों से पराजित और अपमानित होने के कारण उसे बहुत दुःख हुआ, अतः अपने नगर को न जाकर वह हरिद्वार चला गया। वहाँ भगवान शंकर की शरण होकर उसने बहुत कड़ी तपस्या की। शिवजी उस पर प्रसन्न हुए और वर माँगने को कहा। जयद्रथ ने कहा- ‘मैं युद्ध में पाँचों पाण्डवों को जीत लूँ, यही वरदान दीजिए।’ शिवजी ने कहा- ‘ऐसा नहीं हो सकता।’ पाण्डवों को तो युद्ध में न कोई जीत सकता है और न मार ही सकता है। केवल एक दिन तुम अर्जुन को छोड़ शेष चार पाण्डवों को युद्ध में पीछे हटा सकते हो। अर्जुन पर तुम्हारा वश इसलिए नहीं चलेगा कि वे देवताओं के स्वामी नर के अवतार हैं। उन्हें तो सारा विश्व भी नहीं जीत सकता। मैंने उन्हें पाशुपत नामक दिव्य बाण दिया है। इस दुष्टों का नाश और धर्म की रक्षा करने के लिए भगवान विष्णु ने यदुवंश में श्रीकृष्ण नाम से अवतार लिया है, वे सदा अर्जुन की रक्षा करते हैं। ऐसा कहकर भगवान शंकर अंतध्र्यान हो गए।